钦定古今图书集成/明伦汇编/宫闱典/第136卷 > 《遵奉圣谕疏》韩爌
## 钦定古今图书集成/明伦汇编/宫闱典/第136卷 > 《遵奉圣谕疏》韩爌

窃唯尊无二上，人臣首戒，无将国有常刑，天讨用彰
有罪。《祖训》“内官不许干预政事，律重交结近侍官员，
于以防内外而肃官府，杜奸萌而窒乱源。”法至严已。
逆珰魏忠贤，狡谲多端，凶顽无忌。始焉小忠小信，祇
便自图；继而作福作威，渐干国政。内则妖姆客氏窥
觇禁密，结为腹心；外则逆臣崔呈秀逗露机情，助其
羽翼。戕宫妃，戮忠直，盗帑藏而弄兵权。已徼无等之
三封，洊偪至尊之九锡。亟开藩邸，迫近宗城。建生祠
以卜人心，遣内镇而连边将。阴谋叵测，僭势显成，磔
辟以服上刑。《爰书》具列逆状，诚如圣谕，所谓“首逆之
罪当先正”者也。赖宗社有灵，圣明御世，乾坤旋转，雷
电合章。属元凶已就诛夷，凡党附宜严区别。若乃官
联𫏋跖，人类豺狼；怀私欲借凶锋，拱手随蠲魁柄。或
首发大难，祸始教猱；或倒身怙终，势成骑虎。有如动
摇母后，倡和逆封；铁券金章，覆题恐后；腴田甲第，请
给争先；或引《圣经》以怂恿中传，或攘“史职”而抹杀直
笔。墨缞朝襘，忍比罪魁；缇骑银珰，大兴诏狱。修睚眦
以残躯命，不难杀人媚奸，供嚬笑而效爪牙，总是酬
恩报怨。至于一人而创祠几地，一事而谀颂连章。祠
直省祠、边镇祠、京都未已也，而且祠之国学。颂、碑文
颂、奏章颂、乡录未已也，而且颂以丝纶。此则圣谕所
谓“首开谄附，倾心拥戴”，及频频颂美，津津不置者也。
而又有径窦旁通，网罗密布，腹藏鳞甲，构青蝇贝锦
之谗；意惨镆铘，酿白马清流之祸。即占风望气，莫可
端倪；而覆雨翻云，难逃指视。斯又潜施鬼蜮之毒，而
更巧避虎彪之名。《圣谕》所谓“虽未祠颂，而阴行赞导”
者也。以上诸人，罪案各殊，法铨亦异。或已经褫逐，不
尽厥辜；或谬附摧伤，当追始祸。遵明圣谕，据法依律，
无枉无徇，期服天下后世之心；三尺无私，天诛不贷；
四凶毕窜，国宪用申。惟是大憝既罹不赦之条，而小
丑宜开自新之路。臣等简祠颂及部院开来诸臣，或
事关题覆，公牍列名，或身在封疆，委蛇济事；或城守
全于捍御，或编摩效有剂调，而又或生平材具自优，
扬历猷劳蚤著《圣谕》所谓“事本为公，而势不能已；素
有才力，而随人点缀。”须当原其初心，或可责其后效。
咸与昭洒，免胪姓名。固明罚敕法之严条，兼赦过宥
罪之宽政也。臣等祇奉谕辞，共矢公慎。就事论事，参
画一之刑书；以人治人，肖本来之面目。中涓衿弁，毕
丽于科；商贩兵民，姑置之外。倘幸无挂漏，可永示诫。
惩。寒乱臣贼子之心，抒正气忠魂之郁。三章既约，金
石不渝；一“面宏开，葛藤永断。闭奸谋而安反侧、明刑
政而襄治平，端在是已。若夫加衔加荫，滥被恩施；殿
工边功，尚需严核。最可恨者，先帝当弥留之日，多官
徼横拜之恩。其天启七年八月二十一日大工谢恩，
并宁、锦叙捷、卤簿告成，三藩之国，所有叙劳秩荫，悉
宜听部削除。尚宽矫旨之推求，用广原情之德”意。并
用附及，以俟宸裁。所有前项款分名姓及应得罪名，
开具于后，统惟鉴夺，敕下遵行。为此具本，谨具奏闻。